HERØY ROTARY 

Sommaravslutning/presidentskifte på Bogne 16.juni 2025

Anlaug Varhaugvik, leiar for festkomiteen, ønskte oss velkomen til denne flotte kvelden på Bogne og presenterte Meny og program. Vi var 23 medlemar og 14 følgje som møtte.

Så introduserte ho Andrine Longva Kopperstad og Havella som spelte «Norwegian waltz for oss, flott!

President Tove Worren tok over og presenterte Sissel Ødegård som skulle takast opp som medlem i dag. Sjølve seremonien vart gjennomført av seremonimesterane Bjørn Martin Aasen og Roar Skoglund. Alltid kjekt å kunne ta opp nytt medlem.

Så kom vi til det mest høgtidlege på ein innhaldsrik kveld, nemleg utnemning av Andrine Longva Kopperstad til Paul Harris Fellow! Etter å ha høyrt om Andrine sitt store og lange engasjement for kulturlivet i Herøy på ein klubbkveld i vinter, var det fleire i klubben som foreslo henne som sterk kandidat til prisen og dette var styret samrøystes einige i. Ho stifta spelemannslaget Havella for over 30 år sidan og det er framleis eit stort og aktiv lag under hennar leiing. Mange born og unge har fått utøvd musikk med henne som lærar i kulturskulen i tillegg. Andrine har også vore ein pådrivar for å ta vare på lokal tradisjonsmusikk som var på veg ut av historien. Havella og Andrine er gode ambassadører for lokalsamfunnet gjennom sjølv å arrangere og deltaking i mange større arrangement. Etter tildeling spelte Havella og Andrine tre fine stykker for oss.

Etter dette var det tid for presidentskifte, Tove fortalde om året som har gått før ho overrakte kjede og nål til Roger Kvalsvik som no tek over. Roger takka for tilliten og gjekk gjennom litt av det som skal skje komande år. No var vi alle svoltne etter å ha kjent på god lukt frå kjøkenet til Hallbjørn&co og resultatet overgjekk forventningane! Alle, inkl. Andrine som gjest, kosa seg med god mat før vi ut på kvelden tok avskjed.

Ref Olaug